钦定古今图书集成/明伦汇编/宫闱典/第043卷 > 《绍兴十三年发皇后册宝十三首》同前
## 钦定古今图书集成/明伦汇编/宫闱典/第043卷 > 《绍兴十三年发皇后册宝十三首》同前

皇帝升坐乾安

天地奠位，乾坤以分。夫妇有别，父子相亲。圣王之治，
礼重婚姻。端冕从事，是“正大伦。”

使副入门正安

天子当阳，群工就列。册宝既陈，钟鼓备设。上公奉事，
容庄心协。克相盛礼，光昭玉牒。

册宝出门正安

穆穆睟容，如天之临。赫赫明令，如玉之音。虔恭出门礼容兢兢。“《涂山》生启”，《夏》道以兴。

皇帝降坐乾安

朝阳已升，薰风习至。乐奏既成，礼容亦备。玉佩锵鸣，
帝徐举趾。壸政穆宜，以听内治。

皇后出阁乾安

猗欤贤后，德本性成。承天致顺，愬日为明。作配俪极，
王化以行。万有千岁，奉祀宗祊。

册宝入门宜安

款成祗事，时惟肃雍。跪奉册宝，陈于法宫。以俯以仰，
有仪有容。明神介之，福禄来崇。

皇后降殿承安

温惠之德，“《袆翟》之衣。行中《采齐》，礼无或违。降于丹陛，
有容有仪。委委蛇蛇，谁其似之。”

皇后受册宝成安

镂苍玉兮盛德载扬，铸南金兮作镇椒房。虔受赐兮
有煜其光，宜室家兮朱芾斯皇。

皇后升坐和安

礼既行兮厥位孔安，母仪正兮，容止所观。奉《东朝》兮
常得其欢，求淑女兮“岂乐多般。”

内命妇入门惠安

素月澄辉，众星显列。炳为天文，各有攸别。椒房既正，
阴教斯设。《关雎》《麟趾》，应如响捷。

外命妇入门成安

窈窕其容，淑嫟其姿。烂其如云，瞻我母仪。曰“天之妹，
作合惟宜。”粲然舞抃，畴不肃祗！

皇后降坐徽安

宝字煌煌，册书粲粲。副笄加饰，袆褕有烂。祗若帝休，
委蛇《乐衎》。亿万斯年，永膺宸翰。

皇后归阁泰安

《太任》徽音，太姒是嗣。则百斯男，周室以炽。天子万年，
受兹女士。如姒事任，从以孙子。